钦定古今图书集成/明伦汇编/官常典/第615卷 > 陈天麟
## 钦定古今图书集成/明伦汇编/官常典/第615卷 > 陈天麟

按《宣城县志》：“天麟，字季陵，幼警悟，日诵数千言。绍兴
戊辰，擢进士第，调广德簿。岁饥，乞籴赈，民请代为郡
将。书诣部使者，得粟数千斛，召对称旨，除太平教授。
未几，以国子正召，迁太学博士，累官集贤殿修撰。由
饶州改知襄阳。修治楼堞，募忠义军，浚古眢河，察城
中奸细，诛之。朝旨嘉奖，改知赣州。时茶商寇赣、吉间”，
乃预为守备，民恃以安。江西宪臣辛弃疾讨贼，天麟
给饷补军，所俘获送赣狱，馀党并从末减。事平，弃疾
奏“今成功”，寔天麟方略也。治郡不用威刑，讼清简。未
几罢，复集英殿修撰，卒。天麟豪爽重义，尤厚乡曲，尺
牍多亲札，词旨粲然。晚益苦学，著有《易三传》《西汉》《南
北史》《左氏缀节》《梅许昌公年谱》，诗三千馀篇，号“撄宁
居士。集”子五人：木禾、穑、格、植。